Štefunko, Ivan, poslanec NR SR (2024-09-26):
Vážené dámy, vážení páni, pán predsedajúci, priznám sa, že mám takú ako veľmi rozporuplnú náladu kvôli tomu, že vlastne v tejto Národnej rade počúvam už vlastne asi celý deň debatu o tom, kto, čo robil a vyčítate si posledných 10, 15, 20, 30 mesiacov, ale táto republika stagnuje už viac ako 20 rokov. Ako som to hovoril v minulosti, vo všetkých relevantných rebríkoch sa naša krajina prepadáva, či už je to vzdelanosť a tým pádom schopnosť našich podnikateľov zamestnávať kvalitných ľudí, resp. schopnosť pracujúcich si nájsť kvalitné a dobre platené zamestnanie. Zároveň sa prepadáva v zdravotníctve, to znamená, že pracovná sila je chorá, resp. dôchodcovia, ktorých máte tak radi, sa nedožívajú v zdraví dlhého veku. A ja to hovorím preto a vždy to spomeniem vo vystúpení, lebo vlastne v skutočnosti vy si vyčítate veľmi malé epizódy vo fungovaní našej nezávislej krajiny, ktorá už vlastne je nezávislá 22 rokov, ak teda dobre rátam. Ale pôjdem teda ku pointu, o ktorom som chcel rozprávať. V zásade urobím aj tú istú chybu, ako to robíte vy, že ja sa chcem spýtať, že čo ste robili posledných dvanásť mesiacov, vašou rétorikou, pán Kamenický. Dvanásť mesiacov hovoríme Progresívne Slovensko, že treba konsolidovať, treba šetriť. Netreba dávať plošnú energetickú pomoc, netreba dávať energetickú pomoc mne, načo ste mne dotovali elektriku, prečo ste to nedotovali dôchodcom? Prečo ste to dotovali niekomu, kto má bazén? Prečo ste za 800 mil., a podľa mňa aj viacej, dotovali každému človeku elektriku? Možno mi na to odpoviete, ja mám svoju hypotézu, preto, lebo ste chceli vyhrať prezidentské voľby, chceli vyhrať prezidentské voľby, aby ste mali všetky posty obsadené. Máte prezidenta, ešte okrem toho ste zvyšovali aj dôchodky všetkým ľuďom, nielen tým, ktorí to naozaj potrebujú. Ja som zachytil debatu, kde ľudia povedali, že ja to zvýšenie dôchodku nepotrebujem, ak moje deti majú z tejto krajiny odchádzať. Ja viem, že vy to máte vyrátané a v nejakej debate ste to povedali, že naši voliči chcú, aby dôchodcovia boli zabezpečení. A ja súhlasím, že majú byť dôchodcovia zabezpečení, ale vy sa nemôžete správať k tejto krajine tak, že len vaši voliči budú zabezpečení, lebo v skutočnosti v tejto krajine, vydal to, myslím, že IFP na vašom ministerstve, sú najviac sociálne ohrozené jednoosobové domácnosti, resp. jednorodičovské domácnosti, to sú tie mamičky alebo otcovia, ktorí vychovávajú deti bez partnera, sú na to sami a nemajú dostatok prostriedkov na to, aby zabezpečili kvalitný život pre svoje deti, aby zabezpečili to, aby tie deti neodišli z tejto krajiny a tým pádom, aby mal kto živiť tých dôchodcov, ktorých stále, nazvime to, „podporujete", ale zároveň na jednej strane jej dáte 13. dôchodok, ale na druhej strane sa stane to, že sa im zvýšia náklady za plyn, za všetko ostatné. Pán minister povedal, že, a vlastne je to také rozporuplné, lebo dnes povedal, že sa majú podnikatelia tešiť a vlastne povedal, že sa znížili dane na eseročky. To znamená, čo ste vlastne navrhli, pán minister, že živnostníci si majú vlastne prehodiť svoju živnosť na eseročku? To znamená, že tí, ktorí sú teraz zaťažení, povedzme, dvoma desiatkami percent dane, tak v zásade majú si to prehodiť na eseročku a budú platiť len 10 % dane? To znamená, že navrhli ste, aby sa optimalizovali dane? (Reakcia navrhovateľa.) Navrhli ste, ste povedali dnes, a ja to nájdem na videu, ste povedali, že ste pomohli podnikateľom, ale veď, pán predsedajúci... (Prerušenie vystúpenia predsedajúcim.)